‘Huurmoordenaars’ om man, skoonma uit die weg te ruimArgieffoto (Foto: Kent Williamson) ŉ 36-jarige vrou is van die ses verdagtes wat Vrydag in hegtenis geneem is in verband met die moord op haar man en skoonma in Elliotdale in die Oos-Kaap. Kapt. Siphokazi Mawisa, woordvoerder van die polisie, het gesê ŉ 46-jarige man en sy 81-jarige ma is Donderdag by hul huis in Mkatazo Village doodgeskiet. “Die polisie het onverpoosd gewerk en kon die verdagtes in hegtenis neem.” Die voorlopige ondersoek dui daarop dat die 36-jarige vrou ŉ groep mans gehuur het om haar man en skoonma dood te maak. Die polisie het beslag gelê op drie ongelisensieerde vuurwapens en 34 patrone. Die verdagtes, almal tussen 23 en 55 jaar oud, staan tereg op twee aanklagte van moord, sameswering om moord te pleeg en die onwettige besit van ŉ vuurwapen en ammunisie. Hulle sal na verwagting Maandag in die Elliotdale-landdroshof verskyn.